L 2/10
BG
Официален вестник на Европейския съюз
4.1.2023 г.
(6)
На 23 март 2022 г. в съответствие с член 11 от Регламент (ЕС) 2015/2283 Органът прие научното си становище — „Безопасност на частично обезмаслен прах от Acheta domesticus (домашен щурец) като нова храна съгласно Регламент (ЕС) 2015/2283“ (9).
(7)
В научното си становище Органът стигна до заключението, че частично обезмасленият прах от Acheta domesticus (домашен щурец) е безопасен при предложените условия на употреба и нива на употреба.
Поради това посоченото научно становище дава достатъчно основания да се приеме, че в съответствие с член 12, параграф 1 от Регламент (ЕС) 2015/2283 частично обезмасленият прах от Acheta domesticus (домашен щурец) отговаря на условията за пускането му на пазара, когато се използва в многозърнест хляб и хлебчета, крекери и гризини, зърнени блокчета, сухи премикси за печива, бисквити, сушени пълнени и непълнени продукти на основата на макаронени изделия, сосове, продукти от преработени картофи, ястия на основата на бобови растения и зеленчуци, пица, продукти на основата на макаронени изделия, суроватка на прах, месни аналози, супи и концентрати за супи или супи на прах, снаксове на основата на царевично брашно, напитки, подобни на бира, шоколадови изделия, ядки и маслодайни семена, снаксове, различни от чипс, и месни заготовки, предназначени за населението като цяло.
(8)
Въз основа на ограничени публикувани доказателства за хранителни алергии, породени от насекомите като цяло, които нееднозначно свързват консумацията на Acheta domesticus с редица случаи на анафилактичен шок, и въз основа на доказателства, че Acheta domesticus съдържа редица потенциално алергизиращи белтъци, Органът заключи в становището си, че консумацията на тази нова храна може да доведе до сенсибилизация към белтъците на Acheta domesticus.
Органът препоръча да се проведат допълнителни изследвания относно алергенността на Acheta domesticus.
(9)
В отговор на препоръката на Органа Комисията понастоящем проучва възможностите за извършване на необходимите изследвания относно алергенността на Acheta domesticus.
Докато Органът не оцени данните, получени от изследването, и като се има предвид, че до момента доказателствата, пряко свързващи консумацията на Acheta domesticus със случаи на първична сенсибилизация и алергии, са неубедителни, Комисията счита, че в списъка на Съюза на разрешените нови храни не следва да се включват специфични изисквания за етикетиране по отношение на потенциала на Acheta domesticus да предизвика първична сенсибилизация.
(10)
В становището си Органът също така отбеляза, че консумацията на частично обезмаслен прах от Acheta domesticus (домашен щурец) може да причини алергични реакции при лица, които са алергични към ракообразни, мекотели и акари.
Освен това Органът отбеляза, че в новата храна могат да попаднат допълнителни алергени, ако такива присъстват в субстрата, с който се хранят насекомите.
Поради това е целесъобразно храните, съдържащи частично обезмаслен прах от Acheta domesticus (домашен щурец), да бъдат етикетирани подходящo в съответствие с член 9 от Регламент (ЕС) 2015/2283.
(11)
В научното си становище Органът също така отбеляза, че заключението му за безопасността на частично обезмасления прах oт Acheta domesticus (домашен щурец) се основава на научни изследвания и данни, без които той не би могъл да оцени новата храна и да стигне до заключението си, а именно: подробно описание на производствения процес; резултати от анализи на Weende; аналитични данни за замърсителите; резултати от изследванията за стабилност; аналитични данни за микробиологичния статус и резултати от изследванията за смилаемост на белтъка.
(12)
Комисията поиска от заявителя да поясни допълнително предоставената обосновка във връзка с претенцията за права на собственост над тези научни изследвания и данни, както и да поясни претенцията си за изключително право на позоваване им в съответствие с член 26, параграф 2, буква б) от Регламент (ЕС) 2015/2283.
(13)
Заявителят декларира, че към момента на подаване на заявлението притежава право на собственост и изключително право на позоваване на научните изследвания и данни относно подробното описание на производствения процес, резултатите от анализи на Weende, аналитичните данни за замърсителите, резултатите от изследванията за стабилност, аналитичните данни за микробиологичния статус и резултатите от изследванията за смилаемост на белтъка, както и че трети страни нямат право на законен достъп, използване или позоваване на посочените данни.
(9) EFSA Journal (Бюлетин на ЕОБХ) 2022; 20(5):7258.